Kaakkois-Suomen kokoomuksen ex-toiminnanjohtaja Paula Kylä-Harakka saa syytteen törkeästä kavalluksesta. IL paljasti Kylä-Harakan toimintaan liittyvät väärinkäytösepäilyt kesäkuussa 2017.

Kokoomuksen puoluetoimistollakin työskennellyt ex-piirijohtaja Paula Kylä-Harakka saa syytteen törkeästä kavalluksesta. FRANK LEIMAN

Kaakkois-Suomen kokoomuksen entinen toiminnanjohtaja, kokoomuksen puoluetoimistolla työskennellyt Paula Kylä-Harakka saa syytteen törkeästä kavalluksesta, Kymenlaakson käräjäoikeudesta vahvistetaan Iltalehdelle.

Käräjäoikeuden mukaan asia on tullut vireille 10. elokuuta, mutta sille ei ole vielä määrätty käsittelypäivää. Tapauksen asianomistajina ovat Kaakkois-Suomen Kokoomus ry ja Kaakkois-Suomen Kansallismedia Oy.

Iltalehden tietojen mukaan Kylä-Harakan epäillään käyttäneen piirin - ja sitä kautta puolueen - varoja henkilökohtaisiin menoihinsa tuhansia euroja vuodessa.

Kylä-Harakka toimi Kaakkois-Suomen kokoomuksen toiminnanjohtajana vuosina 2011-2017. Keväällä 2017 Kylä-Harakka työskenteli kokoomuksen puoluetoimistolla kuntavaaleihin liittyvissä tehtävissä.

Kylä-Harakka oli kokoomuksen ehdokkaana vuoden 2015 eduskuntavaaleissa, mutta ei tullut valituksi. Hän sai 496 ääntä. KUVAKAAPPAUS/YLEN VAALIKONE

Salainen kassakaappisopimus

Kylä-Harakan työsuhde kokoomukseen päättyi huhtikuussa 2017, vain muutama päivä ennen kuntavaaleja. Iltalehden tietojen mukaan kokoomuksen puoluetoimisto halusi torjua tapauksesta aiheutuvan mainehaitan ja sopia asian kaikessa hiljaisuudessa.

Kokoomus ja Kylä-Harakka tekivät salaisen kassakaappisopimuksen, jonka mukaan puolue ei vie asiaa poliisille, mikäli Kylä-Harakka maksaa takaisin tietyn summan ja irtisanoutuu tehtävästään vapaaehtoisesti.

Kylä-Harakka toimii tällä hetkellä Tuusulan kunnan vt. viestintäpäällikkönä. Kylä-Harakkaa suositteli tehtävään Helsingin pormestari Jan Vapaavuori (kok), kuntavaalien ylivoimainen ääniharava.

Kylä-Harakka oli kokoomuksen ehdokkaana vuonna 2015 eduskuntavaaleissa, mutta ei tullut valituksi. Helsingissä asunut Kylä-Harakka sai Kaakkois-Suomen vaalipiirissä 496 ääntä.